Vasúton a propán-bután | Trains.hu - magyar vasútbarát oldal
Vasúton a propán-bután
Lakitelek, 2013. január 11. -- Rendszeresnek mondható teherforgalom zajlik a Bács-Kiskun megye északkeleti szegletében lévő mellékvonalakon. Általában cseppfolyós propán-bután gázt szállítanak tartálykocsikban a lakitelki Thermofarm iparvágányra, de időnként egyéb rakomány is előfordul. Évekkel ezelőtt megszokott látvány volt Kecskeméten a Lakitelekre induló Bobó, két-három tartálykocsival. A kiszolgálás ma már Kiskunfélegyháza felől történik, és a nyugdíjas Bobóra is csak vészhelyzetben számítanak. A mai tehervonatnál a katasztrófavédelem is megjelent, de semmiféle vészhelyzet nem volt, a mellékvonal nyugalmát semmi sem zavarta.
A lakitelki kiszolgáló menet heti három alkalommal, hétfőn, szerdán és pénteken közlekedik. A hagyományos Bobók kiöregedésével a maihoz hasonló, rövid tehervonatokat általában remot-Dácsiák húzzák. Korszerű, tiszta és takarékos mozdonyok, legfeljebb a vasúti nosztalgia szenved egy kis csorbát. Két napja négy kocsi érkezett Lakitelekre, egy üres nyitott kocsi farakodáshoz, és három cseppfolyós gázt szállító tartálykocsi az ipartelepre. A fás kocsit azóta megrakták, a gázt pedig lefejtették. A mai napra csak egyetlen tartálykocsit rendeltek, talán mert a hétvégére ennyi is elég lesz. A kocsit a MOL algyői iparvágányán adták fel, Kiskunfélegyházára egy hosszabb vonatba sorozva érkezett. Itt vette át a 478 239-es pályaszámú Dácsia, amely a 37212-es személyvonat beérkezése után indult Lakitelekre. Zavartalan útja volt, a napközben kihalt mellékvonalon 30-as tempóban haladhatott.
a nyugdíjas Bobóra is csak vészhelyzetben számítanak
a hétvégére ennyi is elég lesz
semmiféle vészhelyzet nem volt, a mellékvonal nyugalmát semmi sem zavarta
legfeljebb a vasúti nosztalgia szenved egy kis csorbát
Csendes, nyugodt volt minden. Még a katasztrófavédelmisek megjelenése sem okozott különösebb meglepetést. Gyakori vendégek ők itt Lakitelken, hiszen míg a megye más részein jóval nehezebb elkapniuk egy tehervonatot, itt rögtön kettőt is ellenőrizhetnek. Az érkező és az induló vonat ugyanis kettőnek számít, így a rájuk kiszabott kvótát gyorsabban teljesítik. Biztos észrevennék azt is, hogy ömlik-e a gáz a kocsikból, de a lényeg most inkább az, hogy a teljesülnek-e a veszélyes áruk szállítására vonatkozó előírások.
Lakitelek állomás a rövid tehervonatot a leghátsó, V. vágányra fogadja. Furcsa látvány a sok üres vágány, de mindnek fontos szerepe van. A "nagy kereszt" alkalmával egyszerre érkeznek az állomásra a személyvonatok Szolnok, Kunszentmárton, Kecskemét és Kiskunfélegyháza felől, a tehervonatnak ezért csak leghátul van hely. Rövid ügyintézés után indulnak is tovább az ipartelep felé, amelynek iparvágánya a kunszentmártoni vonalból a Tisza-híd előtt ágazik el.
rövid ügyintézés után indulnak tovább az ipartelep felé
Igen érdekes helyen járunk, történelmi visszatekintésünk következik... Elsőként a Kecskemét - Lakitelek szakasz épült meg a millennium évében, 1896-ban. A vonal vége a Tisza partján lévő Tiszaug Rév állomás volt, amely egy folyóparti rakodóvágányban végződött. A Tisza-hidat 1929-ben adták át, egyelőre csak a közúti forgalom számára. A vasút 1952-ben került rá, miután Rákosiék Dunaföldvár - Kecskemét - Kunszentmárton - Mezőtúr - Kisújszállás útvonalon elkezdték egy Budapestet elkerülő vasútvonal építését. Nem ez volt itt az egyetlen tiszai átkelő, bár a másikat csak néhány napig (!) használták. A tiszaugi híd két oldalánál két rakodóvágány ágazik ki, amelyek hídtól északra érnek véget a Tisza-gáton, a folyóra merőlegesen egymással szemben. Ezeket a Tranzit '86 Varsói Szerződés-hadgyakorlatra építették, melynek során itt keltek át pontonhídon katonai vonatok a Tiszán. A lakiteleki oldalon a vágányt részben ma is használják iparvágányként, a folytatása azonban járhatatlan a kapcsolószerek lopása és a pályahibák miatt.
A Thermofarm-iparvágányt használó Flaga Kft. PB-gáz kereskedelmével foglalkozik. A gáz a termelőktől nagy mennyiségben, vasúti tartálykocsikban érkezik a telephelyükre, ahol azt kisebb-nagyobb tartályokba, palackokba töltik át. A Dácsia az érkező kocsival húzva indult az ipartelepre, ahol már bent állt három üres, szerdai kocsi. Az ipartelep kerítésén belül egy kihúzó-, egy körüljáró és egy lefejtővágány található, ezek közül csak az utóbbi tartozik az üzem saját célú vágányhálózatához. Az érkező kocsival a kihúzóvágányra mentek, majd onnan visszatolva ráálltak a lefejtővágányon álló három üres kocsira. Ezeket a kihúzóvágány újbóli igénybe vételével visszaállították a fogadó-indító vágányra, majd a teli kocsit betolták a lefejtő vágányra. A körüljáró vágányon elvileg körbejárhattak volna, de a vágányzáró sorompók kezelése külön macera, és a Végrehajtási Utasítás szerint is tolva kell visszamenniük Lakitelekre.
tolva kell visszamenniük
Lakitelken újra csak a leghátsó vágányra állhattak, majd a személyvonatok keresztje után a rakodóvágányon felvették a fenyőfával rakott Eas-kocsit. Bárca még nem volt rajta, de valószínűleg Ausztriába viszik. Ezt abból gondoljuk, hogy reggel Kiskunfélegyházán már álltak fával rakott teherkocsik, amelyeket a papírgyáráról híres osztrák Pöls állomására adták fel. A rövid tolatás után a Dácsia körbejárt, majd nem sokkal dél után visszaindult Kiskunfélegyházára. A mozdonyt és személyzetét az újabb feladatok Városföldön és Kiskunmajsán várták. Városföldön az iparvágánmyról kell kocsikat beállítaniuk, Kiskunmajsára üres kocsikat visznek farakodáshoz, végül további rakott fás kocsikat hoznak fel Kiskunfélegyházára.
újra csak a leghátsó vágányra állhattak
rönkök a pálya mellett - ezekből is osztrák papír lesz?
a ködös puszta
146. Kkfélegyháza - Kunszentmárton
MÁV 478 (Remot Dácsia)